**Comunicat de presă**

**Conferinţa „Octavian Smigelschi, Artistul, Omul şi ... Îngerul Păcii”**

**susţinută de prof. Nicolae Sabău la IRCCU Veneţia**

Marţi, 22 septembrie 2015, orele 18.30, în sala de conferinţe „Marian Papahagi” a Institutului Român de Cultură şi Cercetare Umanistică de la Veneţia, va avea loc conferinţa „Octavian Smigelschi, Artistul, Omul şi ... Îngerul Păcii” susţinută de Prof. **univ. dr. Nicolae Sabău, Universitatea “Babeș–Bolyai” din Cluj-Napoca.**

Personalitatea artistică şi opera lui Octavian Smigelschi (1866-1912) ocupă un loc deosebit în contextul străduinţelor de formare a unei şcoli naţionale de pictură în Transilvania de la răscrucea veacului al XIX-lea spre secolul XX. Oricare cercetător atent al vieţii şi creaţiei pictorului – între care, mai apropiaţi în timp, amintim pe Virgil Vătăşianu, Nicolae Sabău şi Gheorghe Mândrescu, Cornel Tatai-Baltă, Gheorghe Vida, Ioana Savu-Gruiţă, Alexandru–Constantin Chituţă, Iulia Mesea şi Negoiţă Lăptoiu cu un medalion consacrat maestrului sibian într-o galerie de artişti transilvani - descoperă, ca o permanenţă de o puritate admirabilă, conştiinţa că nu se poate vieţui şi nu se poate crea cu adevărat fără a fixa trainic rădăcinile în mediul cultural autohton. Această conştiinţă, pe care au subliniat-o la Octavian Smigelschi ctitori de cultură românească precum au fost Nicolae Iorga şi Octavian Goga, a constituit însăşi nucleul generator al comportamentului spiritual, a acelui *feeling*uman ranforsat de activitatea artistică remarcabilă a pictorului transilvan.

Conferinţa susţinută de profesorul Nicolae Sabău la IRCCU Veneţia, cu genericul *Octavian Smigelschi, Artistul, Omul şi ... „Îngerul Păcii”* prezintă o latură inedită a activităţii sale, aceea de beneficiar al bursei teologului Fraknoi la Roma (1909), de explorare a frescei şi a mozaicului din bisericile oraşului de pe Tibru dar şi din Florenţa, Ravenna şi Veneţia. Schiţele elaborate în faţa operelor văzute, dar şi fotografiile făcute cu acest prilej i-au servit la definitivarea creaţiilor sale de pictură religioasă.

Prof. univ. dr. Nicolae SABĂU, este fost şef al Catedrei de Istoria artei în cadrul Facultăţii de Istorie şi Filosofie a Universităţii „Babeş–Bolyai" din Cluj-Napoca. În răstimpul anilor universitari a studiat cursurile generale şi cele speciale de istoria României, istorie universală, istoria artei europene, istoria Bizanţului, istoria artei bizantine, paleografie chirilică-română, paleografie latină, ştiinţe auxiliare, etc. propuse de o seamă dintre iluştrii dascăli ai şcolii clujene de istorie: Constantin Daicoviciu, Virgil Vătăşianu, Kurt Horedt, Francisc Pall, Nicolae Lascu, Mihail Macrea, Ştefan Pascu, Mihail Dan şi Camil Mureşanu.

Evenimentul este organizat de Institutul Român de Cultură şi Cercetare Umanistică de la Veneţia şi beneficiază de sprijinul financiar al Institutului Cultural Român.

Pentru mai multe detalii:

Tel. +39.041.524.2309

INSTITUTUL ROMÂN DE CULTURĂ ŞI CERCETARE UMANISTICĂ

Palazzo Correr - Cannaregio 2214 (Campo Santa Fosca)

30121 Veneţia, ITALIA